Le Mans-vinderen Tom Kristensen er en af tre sportsnavne, der er nomineret til den fornemme titel som Årets Sportsnavn 2013.

- Tom Kristensen og hans præstationer er kendt af alle. Og hans seneste Le Mans-sejr bliver bestemt ikke mindre flot af, at det er den niende i rækken, siger formand for DIF, Niels Nygaard, i en pressemeddelelse. Tom Kristensen vandt i 2013 sit niende Le Mans-trofæ, og udbyggede dermed rekorden for den kører med flest titler i det legendariske 24-timers løb. Motorkøreren er to gange før hædret som Årets Sportsnavn. Udover motorkøreren er bueskytte Maja Jager og skeetskytte Jesper Hansen nomineret til prisen. - Med kun tre nomineringer til Årets Sportsnavn, så fravælges danske verdensmestre og andre flotte idrætspræstationer. Det viser, at eliteidræt præsterer flot. Men vi har vurderet, at de tre nominerede er et mulehår foran alle andre, siger Niels Nygaard. Vinderen kåres den 4. januar 2014, og udover den flotte pris modtager Årets Sportsnavn også en kontant belønning på 50.000 kroner.